Liger-Atlantel

Al **Liger-Atlantel** (distaget: ), *Loire-Atlantique* e galleg hag ent-ofisiel (distaget: ), zo unan eus ar pemp departamant a oa bet savet e Breizh da heul ar Reveulzi c'hall. E gevred ar vro emañ, Naoned eo ar pennlec'h anezhañ, hag ar 44 an niverenn roet dezhañ. Abaoe ma'z eo savet ar rannvroioù gall eo bet lakaet e Rannvro velestradurel Broioù-al-Liger ha neket e hini Breizh. 1 301 325 a annezidi a zo ennañ hervez sifroù an EBSSA e 2011. 12vet departamant Frañs eo e-keñver ar boblañs dre se.

## Douaroniezh

### Koadeier
Koad Ankiniz, Koad Domnaiche, Koad ar C'havr, Koad La Groulais, Koad Juzet, Koad Keller, Koad Machikoul, Koad Merzhelieg, Ar C'hoad Pavez, Koad Princé, Koad Sant-Marzh-an-Olivenn, Koad Saverieg, Koad Tilheg, Koad Tolvez, Koad Vioreau, Koad Yaoueneg.

### Stêrioù
Al Liger, pe al Loer, a dreuz an departamant a reter da gornôg.

= Istor =
D'ar 4 a viz Meurzh 1790 e oa bet krouet an departamant, hervez lezenn an 22 a viz Kerzu 1789. **Loire-Inférieure** (Liger-Izelañ, pe *Loer-Izelañ* ha *Loar-Izelañ* evel ma veze lâret d'ar poent-se) e oa e anv neuze. D'an 9 a viz Meurzh 1957 e oa bet adanvet **Loire-Atlantique** (Liger-Atlantel), diwar ar stêr Liger hag a dreuz an departamant, hag ar Meurvor Atlantel.

Bevennoù Bro-Naoned a yae d'ober an departamant mui ul lodenn eus su eskopti Roazhon (war-zu Bro-Vaez) met ul lodenn eus bro Redon a yeas gant eskopti Roazhon ha bro Vitau a yeas gant ar Mor-Bihan, un toullad parrezioù eus Marzioù Breizh hag a oa e Bro-Naoned a voe staget ouzh departamant ar Vande. D'an 30 a viz Mezheven 1941 e voe krouet rannvroioù ekonomikel gant gouarnamant Vichy ha distaget al lodenn-mañ eus Breizh evit he bodañ gant departamantoù all e rannvro Anjev. 

E 1955 e voe krouet rannvroioù programm ha kadarnaet an dibab lodenniñ e Breizh dre daou damm pa'z eas Liger-Atlantel gant rannvro Broioù-al-Liger. N'eus ket bet a zistro war an dibab-mañ pa oa bet krouet ar prefetioù rannvro e 1964 pe an desavadurioù publik rannvroel e 1972 pe c'hoazh ar rannvroioù evel gwir strollegezhioù lec'hel e 1982. 

Daoust d'ar sontadegoù (75% eus al Liger-Atlanteliz a-du evit adstagañ o departamant ouzh ar peurrest eus Breizh), ar manifestadegoù abaoe 30 vloaz ha votadegoù a-du e Kuzul-departamant Liger-Atlantel hag e Kuzul-rannvro Breizh e chom difiñv an traoù.

D'an 10 Here 2005 en em vodas ur bodad-labour kuzulerien-rannvro Breizh ha kuzulerien-departamant Liger-Atlantel e Redon evit kregiñ da labourat asambles koulz diwar-benn ar sevenadur, ar sport hag an touristerezh.

## Brezhoneg
4 c'humun a zo ur skol divyezhek enno (Naoned, Sant-Nazer, Gwenrann ha Savenneg). 0,3% eus bugale an departamant a zo ganti er c'hentañ derez.

E miz Mezheven 2008 e oa bet divizet lakaat panelloù divyezhek war an hentoù-departamant stok ouzh an departamantoù breizhat all.

## Arondisamantoù Liger-Atlantel
*Arondisamant Kastell-Briant-Ankiniz
*Arondisamant Naoned
*Arondisamant Sant-Nazer

## Prezidanted Kuzul-departamant al Liger-Atlantel
* Abel Durand (1945-1970)
* Jean du Dresnay (1970-1976)
* Charles-Henri de Cossé-Brissac (1976-1994)
* Luc Dejoie (1994-2001)
* André Trillard (2001-2004)
* Patrick Mareschal (2004-2011)
* Philippe Grosvalet (2011-)

## Gwelet ivez
* Kuzulierion jeneral Liger-Atlantel

## Liammoù diavaez

* Lec'hienn ar C'huzul-departamant
* Lec'hienn ar stad c'hall en departamant (prefeti)
* Touristañ el Liger-Atlantel  

## Daveoù ha notennoù